Video: Ramaphosa gekap oor ‘Marie Antoinette-oomblik’Pres. Cyril Ramaphosa (Foto: GCIS) Wat presies is vir pres. Cyril Ramaphosa snaaks daaraan dat sy kabinet hierdie projek goedgekeur het? Dit is wat die DA wil weet nadat Ramaphosa tydens ‘n toespraak vroeër die week aan die Black Business Council (BBC) al laggend gesê het dat hy Nathi Mthethwa, minister van sport, kuns en kultuur, opdrag gegee het om die projek om ŉ vlag van 120 m hoog op te rig te kanselleer. Ramaphosa het aan afgevaardigdes gesê dat Mthethwa hom geskakel het om te sê mense is nie gelukkig met die “wonderlike inisiatief” nie. Mthethwa sou die president gevra het wat om daaromtrent te doen, waarop Ramaphosa geantwoord het, “kanselleer die ding”. Tsepo Mhlongo, DA-LP en die partye se woordvoerder oor sport, kuns en kultuur, meen Ramaphosa se reaksie op dié kwessie, wat tot groot woede en ontsteltenis onder Suid-Afrikaners gelei het, is waarlik sy “Marie Antoinette-oomblik”. “Terwyl pres. Ramaphosa die gek geskeer het in ŉ vertrek vol ryk sakelui, het miljoene Suid-Afrikaners gesukkel om kos op hul tafels te sit. Die DA wonder wanneer die president besef het dat die vlagprojek van R22 miljoen ŉ slegte idee was. Was dit voor of nadat sy party se kabinet eenparig daartoe ingestem het? Nadat byna R2 miljoen glo aan ŉ uitvoerbaarheidstudie bestee is of nadat die DA, die burgerlike samelewing en miljoene gewone Suid-Afrikaners heftig daarteen beswaar gemaak het?” Die DA doen ŉ beroep op Ramaphosa om die nasie amptelik en in geen onsekere terme nie te vertel dat die “ydelheidsprojek” gekanselleer is en om verskoning te vra dat hy uit voeling is met die lewens van die burgers van hierdie land. “Terwyl die geld wat reeds aan die vlag bestee is dalk nie veel vir ŉ korrupte ANC-kabinet is nie, is daar miljoene sukkelende kunstenaars en atlete wat deur die departement geïgnoreer word en wat elke sent kan gebruik wat hulle kan kry.” Mhlongo het ook gesê dit is duidelik dat Mthethwa ŉ totale gebrek aan begrip of empatie met die lot van Suid-Afrikaners het en dat hy moet bedank. “ As hy dit nie doen nie, moet die president hom afdank.” [ON AIR] President Cyril Ramaphosa speaks about the R22 million flag monument. Ramaphosa is addressing the Black Business Council's annual summit. #DStv403 #eNCA pic.twitter.com/kVXaEcNupX — eNCA (@eNCA) May 19, 2022